Opposisiepartye hof toe oor voortgesette afsonderingDA-leier John Steenhuisen. (Foto: Armand Hough/ANA) Die DA en die VF Plus het besluit om hulle tot die hooggeregshof te wend rakende die voortgesette algehele landwye afsondering wat die Covid-19-pandemie bekamp. Dít nadat pres. Cyril Ramaphosa Woensdagaand aangedui het dat vlak 4 van die koronavirus-afsonderingstydperk nog vir die volgende twee weke sal geld voordat vlak 3 in groot dele van die land ingestel kan word. John Steenhuisen, leier van die DA, het Donderdag in ’n virtuele mediakonferensie gesê dié party se regsverteenwoordigers het vroeër vandag hofstukke by die hooggeregshof ingedien om die rasionaliteit van drie van die afsonderingsregulasies te beveg. Dié regulasies sluit in die aandklokreël, die verbod op e-handel en die beperkte oefentye gedurende die afsondering. Volgens Steenhuisen sal die DA se regspan Vrydag ook hofstukke indien om die grondwetlikheid van die afsonderingsregulasies te bevraagteken. “Die bedreiging weens die algehele landwye afsondering is soveel groter as die bedreiging wat die virus inhou,” het Steenhuisen gesê. Dr. Pieter Groenewald. (Foto: VF Plus) Dr. Pieter Groenewald, leier van die VF Plus, het ook aangedui dat sy party ’n dringende aansoek by die hooggeregshof gaan indien om die geldigheid van die Nasionale Rampbestuurswet te betwis en om die hof te vra om te bevind dat die regering dié wet misbruik. Dit, argumenteer die VF Plus, sal daarop neerkom dat die ramptoestand en die gepaardgaande afsonderingsregulasies ongrondwetlik is. Steenhuisen en Groenewald voer albei aan dat die president reeds erken het dat die landwye afsondering sy doel bereik het deurdat die infeksiekurwe genoegsaam afgeplat het om gesondheidsdienste tyd te gun om gereed te maak vir ŉ groter uitbreking van Covid-19. “Waarom nog twee weke wag?” wou Steenhuisen weet. Groenewald sê dit was altyd belangrik om ŉ sinvolle balans te vind tussen die verspreiding van die virus en die ontsluiting van die land se ekonomie. “Om nog twee weke te wag om na vlak 3 af te beweeg, sal hierdie balans nou ernstig versteur,” meen Groenewald. Pres. Cyril Ramaphosa kom Donderdagoggend in Port Elizabeth aan. (Foto: Twitter) Pres. Ramaphosa het Donderdag tydens ŉ toespraak in Port Elizabeth gevra dat mense nie onnodig omgekrap raak oor die toepassing van die afsonderingsmaatreëls nie. “Ons gaan nie vir ewig op vlak 4 bly nie. Ons sal na vlak 3 beweeg, en dalk selfs vroeër as die einde van die maand. Ons besef dat die manier waarop ons die afsondering toepas nie almal tevrede stel nie, maar ons kan julle verseker dat ons ingeligte besluite neem.”